REGOLAMENT (KE) Nru 1099/2008 TAL-PARLAMENT EWROPEW U TAL-KUNSILL
tat-22 ta' Ottubru 2008
dwar l-istatistika dwar l-enerġija
(Test b'rilevanza għaż-ŻEE)
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 285 (1) tiegħu,
Wara li kkunsidraw il-proposta mill-Kummissjoni,
Filwaqt li jaġixxu skond il-proċedura stabbilita fl-Artikolu 251 tat-Trattat (1),
Billi:
(1)
Jeħtieġ li l-Komunità jkollha data preċiża u tempestiva dwar il-kwantitajiet ta' l-enerġija, il-forom, is-sorsi, il-ġenerazzjoni, il-provvista, it-trasformazzjoni u l-konsum tagħhom, sabiex ikunu mmonitorjati l-impatt u l-konsegwenzi ta' l-attività politika tagħha dwar l-enerġija.
(2)
Tradizzjonalment, l-istatistika dwar l-enerġija iffukat fuq il-provvista ta' l-enerġija u fuq l-enerġiji fossili. Fis-snin li ġejjin se tkun meħtieġa aktar attenzjoni ffukata fuq aktar konoxxenza u fuq il-monitoraġġ tal-konsum finali ta' l-enerġija, fuq l-enerġija rinnovabbli u fuq l-enerġija nukleari.
(3)
Id-disponibbiltà ta' informazzjoni preċiża u aġġornata dwar l-enerġija hija essenzjali sabiex jiġi stmat l-impatt tal-konsum ta' l-enerġija fuq l-ambjent, b'mod partikolari relattivament għall-emissjoni tal-gassijiet serra. Din l-informazzjoni hija meħtieġa mid-Deċiżjoni 280/2004/KE tal-Parlament Ewropew u tal-Kunsill tal-11 ta' Frar 2004 li tikkonċerna l-mekkaniżmu għall-monitoraġġ ta' l-emissjonijiet ta' gass serra tal-Komunità u sabiex jiġi implimentat il-Protokoll ta' Kyoto (2).
(4)
Id-Direttiva (KE) Nru 2001/77KE tal-Parlament Ewropew u tal-Kunsill tas-27 ta' Settembru 2001 dwar il-promozzjoni ta' elettriku prodott minn sorsi ta' enerġija rinnovabbli fis-suq intern ta' l-elettriku (3) u d-Direttiva 2004/8/KE tal-Parlament Ewropew u tal-Kunsill tal-11 ta' Frar 2004 dwar il-promozzjoni ta' koġenerazzjoni bbażata fuq id-domanda għal sħana utli fis-suq intern ta' l-enerġija (4), jeħtieġu li l-Istati Membri jirrapportaw id-data kwantitattiva dwar l-enerġija. Sabiex jiġi mmonitorjat il-progress lejn il-kisba ta' l-għanijiet stabbiliti f'dawn id-Direttivi, hija meħtieġa data dettaljata u aġġornata dwar l-enerġija.
(5)
Id-Direttiva 2002/91/KE tal-Parlament Ewropew u tal-Kunsill tas-16 ta' Diċembru 2002 dwar il-prestazzjoni ta' l-enerġija tal-bini (5), id-Direttiva 2006/32/KE tal-Parlament Ewropew u tal-Kunsill tal-5 ta' April 2006 dwar effiċjenza fl-użu finali ta' l-enerġija u dwar servizzi ta' enerġija (6), u d-Direttiva 2005/32/KE tal-Parlament Ewropew u tal-Kunsill tas-6 ta' Lulju 2005 dwar it-twaqqif ta' qafas għall-iffissar tar-rekwiżiti għall-eko-disinn ta' prodotti li jużaw l-enerġija (7) jirrikjedu li l-Istati Membri jirrappurtaw data kwantitattiva dwar il-konsum ta' l-enerġija. Sabiex jiġi mmonitorjat il-progress lejn il-kisba ta' l-għanijiet stabbiliti f'dawk id-Direttivi, hemm ħtieġa għal data dettaljata u aġġornata dwar l-enerġija kif ukoll “interface” aħjar bejn din id-data dwar l-enerġija u surveys statistiċi relatati bħaċ-ċensimenti dwar il-popolazzjoni u d-djar u d-data dwar it-trasport.
(6)
Il-Green Papers tal-Kummissjoni tat-22 ta' Ġunju 2005 dwar l-Effiċjenza fl-Użu ta' l-Enerġija u tat-8 ta' Marzu 2006 dwar Strateġija Ewropea għal Enerġija Sostenibbli, Kompetittiva u Sikura jiddiskutu l-linji politiċi dwar l-enerġija ta' l-UE li għalihom hija meħtieġa d-disponibbiltà ta' l-istatistika dwar l-enerġija ta' l-UE, inkluż, għall-għan sabiex jiġi stabbilit Osservatorju Ewropew tas-Suq ta' l-Enerġija.
(7)
It-twaqqif ta' mudell ta' previżjoni ta' l-enerġija ta' dominju pubbliku, kif mitlub mill-Parlament Ewropew fir-Riżoluzzjoni tiegħu ta' l-14 ta' Diċembru 2006 dwar Strateġija Ewropea għal Enerġija Sostenibbli, Kompetittiva u Sikura (8) jirrikjedi data dettaljata u aġġornata dwar l-enerġija.
(8)
Fis-snin li ġejjin, għandha tingħata attenzjoni akbar lis-sikurezza tal-provvista tal-karburanti l-aktar importanti, u hemm il-ħtieġa għal data aktar preċiża u tempestiva fil-livell ta' l-UE sabiex jiġu antiċipati u koordinati soluzzjonijiet ta' l-UE fir-rigward ta' kriżijiet possibbli ta' forniment.
(9)
Il-liberalizzazzjoni tas-suq ta' l-enerġija u l-kumplessità tagħha li dejjem tiżdied jagħmluha dejjem aktar diffiċli sabiex tinkiseb data affidabbli u tempestiva dwar l-enerġija fin-nuqqas, b'mod partikulari, ta' bażi ġuridika li tikkonċerna l-provvista ta' tali data.
(10)
Sabiex is-sistema ta' l-istatistika dwar l-enerġija tgħin fit-teħid ta' deċiżjonijiet politiċi mill-Unjoni Ewropea u mill-Istati Membri tagħha u sabiex tippromwovi d-dibattitu pubbliku li jinkludi ċ-ċittadini, hi trid tagħti garanziji ta' komparabbiltà, trasparenza, flessibbiltà u abbiltà ta' żvilupp. B'hekk fil-futur qrib, għandha tiġi inkorporata l-istatistika dwar l-enerġija nukleari u għandha tiġi żviluppata iktar id-data rilevanti dwar l-enerġija rinnovabbli. B'mod simili, fir-rigward ta' l-effiċjenza fl-użu ta' l-enerġija, id-disponibbiltà ta' statistika dettaljata dwar il-habitat u t-trasport tkun estremament utli.
(11)
Il-produzzjoni ta' l-istatistika Komunitarja hija regolata mir-regoli stabbiliti fir-Regolament tal-Kunsill (KE) Nru 322/97 tas-17 ta' Frar 1997 dwar Statistika tal-Komunità (9).
(12)
Ladarba l-għan ta' dan ir-Regolament, jiġifieri li jitwaqqaf qafas komuni għall-produzzjoni, it-trażmissjoni, l-evalwazzjoni u d-disseminazzjoni ta' statistika komparabbli ta' l-enerġija fil-Komunità ma jistax jinkiseb suffiċjentement mill-Istati Membri u għalhekk jista' jinkiseb aħjar fil-livell Komunitarju, il-Komunità tista' tadotta miżuri, konformement mal-prinċipju tal-proporzjonalità, kif stabbilit fl-Artikolu 5 tat-Trattat. Konformement mal-prinċipju tal-proporzjonalità kif stabbilit f'dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkiseb dak il-għan.
(13)
Fil-produzzjoni u fid-disseminazzjoni ta' l-istatistika Komunitarja taħt dan ir-Regolament, l-awtoritajiet statistiċi nazzjonali u Komunitarji għandhom jieħdu kont tal-prinċipji stabbiliti fil-Kodiċi ta' Prattika għall-Istatistika Ewropea li kien adottat fl-24 ta' Frar 2005 mill-Kumitat tal-Programm Statistiku, stabbilit bid-Deċiżjoni tal-Kunsill 89/382/KEE, Euratom (10) u mehmuż mar-Rakkomandazzjoni tal-Kummissjoni dwar l-indipendenza, integrità u responsabbiltà ta' l-awtoritajiet statistiċi nazzjonali u Komunitarji.
(14)
Il-miżuri meħtieġa għall-implimentazzjoni ta' dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' l-implimentazzjoni konferiti lill-Kummissjoni (11).
(15)
B'mod partikolari, għandha tingħata setgħa lill-Kummissjoni sabiex timmodifika l-lista ta' sorsi ta' data, l-istatistika nazzjonali u l-kjarifikazzjonijiet jew definizzjonijiet applikabbli kif ukoll l-arranġamenti dwar it-trażmissjoni u sabiex tistabbilixxi u timmodifika l-istatistika nukleari annwali, ladarba din tkun ġiet inkorporata, timmodifika l-istatistika dwar l-enerġija rinnovabbli, ladarba din tkun ġiet inkorporata, u tistabbilixxi u timmodifika l-istatistika dwar il-konsum ta' l-enerġija finali. Billi dawk il-miżuri huma ta' ambitu ġenerali u huma mfassla sabiex jemendaw elementi mhux essenzjali ta' dan ir-Regolament, inter alia billi jissuplimentawh b'elementi mhux essenzjali ġodda, għandhom jiġu adottati skond il-proċedura regolatorja bi skrutinju stabbilita fl-Artikolu 5a tad-Deċiżjoni tal-Kunsill 1999/468/KE.
(16)
Huwa meħtieġ li jsir provvediment sabiex il-Kummissjoni tkun tista' tagħti eżenzjonijiet jew derogi lill-Istati Membri minn dawk l-aspetti tal-ġbir tad-data dwar l-enerġija li jirriżultaw f'piż eċċessiv fuq dawk li jwieġbu. L-eżenzjonijiet jew derogi għandhom jingħataw biss mar-riċezzjoni ta' ġustifikazzjoni adegwata li tindika s-sitwazzjoni preżenti u l-piżijiet eċċessivi b'mod trasparenti. Il-perijodu li għalih jibqgħu fis-seħħ għandu jkun limitat għall-inqas żmien meħtieġ.
(17)
Il-miżuri previsti f'dan ir-Regolament jikkonformaw ma' l-opinjoni tal-Kumitat għall-Programmi Statistiċi,
ADOTTAW DAN IR-REGOLAMENT:
Artikolu 1
Suġġett u kamp ta' applikazzjoni
1. Dan ir-Regolament jistabbilixxi qafas komuni għall-produzzjoni, trażmissjoni, evalwazzjoni u disseminazzjoni ta' statistika komparabbli dwar l-enerġija fil-Komunità.
2. Dan ir-Regolament għandu japplika għad-data statistika li tikkonċerna l-prodotti ta' l-enerġija u l-aggregati tagħhom fil-Komunità.
Artikolu 2
Definizzjonijiet
Għall-finijiet ta' dan ir-Regolament, għandhom japplikaw id-definizzjonijiet li ġejjin:
(a)
“statistika Komunitarja” tfisser l-istatistiċi tal-Komunità kif definiti fl-ewwel inċiż ta' l-Artikolu 2 tar-Regolament (KE) Nru 322/97;
(b)
“produzzjoni ta' l-istatistika” tfisser il-produzzjoni ta' statistiċi kif definita fit-tieni inċiż ta' l-Artikolu 2 tar-Regolament (KE) Nru 322/97;
(ċ)
“il-Kummissjoni (l-Eurostat)” tfisser l-awtorità tal-Komunità kif definita fir-raba' inċiż ta' l-Artikolu 2 tar-Regolament (KE) Nru 322/97;
(d)
“prodotti ta' l-enerġija” tfisser il-kombustibbli, is-sħana, l-enerġija rinnovabbli, l-elettriku, jew kwalunkwe forma oħra ta' enerġija;
(e)
“aggregati” tfisser data li ġiet aggregata fil-livell nazzjonali dwar it-trattament jew l-użu ta' prodotti ta' l-enerġija, jiġifieri l-produzzjoni, il-kummerċ, l-istokks, it-trasformazzjoni, il-konsum u l-karatteristiċi strutturali tas-sistema ta' l-enerġija bħal kapaċitajiet installati għall-ġenerazzjoni ta' l-elettriku jew il-kapaċitajiet tal-produzzjoni għall-prodotti taż-żejt;
(f)
“kwalità tad-data” tfisser l-aspetti segwenti tal-kwalità statistika: ir-rilevanza, il-preċiżjoni, it-tempestività u l-puntwalità, l-aċċessibbiltà u ċ-ċarezza, il-komparabbiltà, il-koerenza u l-kompletezza.
Artikolu 3
Is-sorsi tad-data
1. Waqt li japplikaw il-prinċipji taż-żamma ta' tnaqqis tal-piż fuq dawk li jwieġbu u tas-simplifikazzjoni amministrattiva, l-Istati Membri għandhom jikkompilaw id-data li tikkonċerna l-prodotti ta' l-enerġija u l-aggregati tagħhom fil-Komunità mis-sorsi li ġejjin:
(a)
surveys statistiċi speċifiċi indirizzati lill-produtturi u kummerċjanti, lid-distributuri u trasportaturi ta' l-enerġija primarja u ta' l-enerġija trasformata, lill-importaturi u esportaturi tal-prodott ta' l-enerġija;
(b)
surveys statistiċi oħra indirizzati lill-utenti ta' l-enerġija finali fis-setturi ta' l-industrija tal-manifattura, tat-trasport, u f'setturi oħra li jinkludu d-djar;
(ċ)
proċeduri ta' stima statistika oħra jew sorsi oħra, inklużi sorsi amministrattivi, bħal regolaturi tas-swieq ta' l-elettriku u tal-gass.
2. L-Istati Membri għandhom jistabbilixxu r-regoli dettaljati li jikkonċernaw ir-rappurtaġġ tad-data meħtieġa għall-istatistika nazzjonali kif speċifikat fl-Artikolu 4 minn intrapriżi u sorsi oħra.
3. Il-lista ta' sorsi ta' data tista' tiġi modifikata skond il-proċedura regolatorja bi skrutinju msemmija fl-Artikolu 11(2).
Artikolu 4
L-aggregati, il-prodotti ta' l-enerġija u l-frekwenza tat-trażmissjoni ta' l-istatistika nazzjonali
1. L-istatistika nazzjonali li għandha tiġi rappurtata għandha tkun kif stabbilit fl-Annessi. Għandha tiġi trażmessa bil-frekwenzi li ġejjin:
(a)
annwali, għall-istatistika dwar l-enerġija fl-Anness B;
(b)
kull xahar, għall-istatistika dwar l-enerġija fl-Anness C;
(ċ)
kull xahar tul medda qasira ta' żmien, għall-istatistika dwar l-enerġija fl-Anness D.
2. Il-kjarifikazzjonijiet jew id-definizzjonijiet applikabbli għat-termini tekniċi jinsabu fl-Annessi individwali u anke fl-Anness A (Kjarifikazzjonijiet tat-Terminoloġija).
3. Id-data li għandha tiġi trażmessa u l-kjarifikazzjonijiet u d-definizzjonijiet applikabbli jistgħu jiġu modifikati skond il-proċedura regolatorja bi skrutinju msemmija fl-Artikolu 11(2).
Artikolu 5
Trażmissjoni u disseminazzjoni
1. L-Istati Membri għandhom jittrażmettu lill-Kummissjoni (lill-Eurostat) l-istatistika nazzjonali msemmija fl-Artikolu 4.
2. L-arranġamenti għat-trażmissjoni tagħhom, inklużi l-limiti ta' żmien, id-derogi u l-eżenzjonijiet minnhom li jkunu applikabbli, għandhom ikunu skond kif stabbilit fl-Annessi.
3. L-arranġamenti għat-trażmissjoni ta' l-istatistika nazzjonali tista' tiġi modifikata skond il-proċedura regolatorja bi skrutinju msemmija fl-Artikolu 11(2).
4. Fuq it-talba debitament ġustifikata ta' Stat Membru, il-Kummissjoni tista' tagħti eżenzjonijiet jew derogi addizzjonali konformement mal-proċedura regolatorja msemmija fl-Artikolu 11(3), għal dawk il-partijiet ta' l-istatistika nazzjonali li l-ġbir tagħhom għandu jwassal għal piż eċċessiv fuq dawk li jwieġbu.
5. Il-Kummissjoni (Eurostat) għandha tiddissemina statistika annwali dwar l-enerġija sal-31 ta' Jannar tat-tieni sena wara l-perijodu rrappurtat.
Artikolu 6
Valutazzjoni tal-kwalità u rapporti
1. L-Istati Membri għandhom jiżguraw il-kwalità tad-data trażmessa.
2. Għandu jsir kull sforz raġonevoli sabiex tkun żgurata koerenza bejn id-data dwar l-enerġija ddikjarata skond l-Anness B u d-data ddikjarata skond id-Deċiżjoni tal-Kummissjoni Nru 2005/166/KE ta' l-10 ta' Frar 2005 li tistabbilixxi r-regoli għall-implimentazzjoni tad-Deċiżjoni 280/2004/KE tal-Parlament Ewropew u tal-Kunsill li tikkonċerna mekkaniżmu għall-monitoraġġ ta' l-emissjonijiet Komunitarji tal-gassijiet serra u sabiex jiġi implimentat il-Protokoll ta' Kyoto (12).
3. Għall-finijiet ta' dan ir-Regolament, id-dimensjonijiet segwenti ta' valutazzjoni ta' kwalità għandhom japplikaw għad-data li għandha tiġi trażmessa:
(a)
“rilevanza” tirriferi għall-grad sa fejn l-istatistika tissodisfa ħtiġijiet attwali u potenzjali ta' l-utenti;
(b)
“preċiżjoni” tirriferi għall-viċinanza ta' l-estimi għall-valuri reali mhux magħrufa;
(ċ)
“tempestività” tirriferi għall-perijodu ta' żmien bejn id-disponibbiltà ta' l-informazzjoni u l-avveniment jew fenomenu li hija tiddeskrivi;
(d)
“puntwalità” tirriferi għall-perijodu ta' żmien bejn id-data tar-rilaxx tad-data u d-data mmirata meta hija kellha tkun provduta;
(e)
“aċċessibbiltà” u “ċarezza” jirriferu għall-kundizzjonijiet u modalitajiet li bihom l-utenti jistgħu jakkwistaw, jużaw u jinterpretaw data;
(f)
“komparabbiltà” tirriferi għall-kejl ta' l-impatt ta' differenzi f'kunċetti applikati ta' statistika u strumenti u proċeduri ta' kejl meta l-istatistika tiġi mqabbla bejn zoni ġeografiċi, oqsma settorali jew fuq medda ta' żmien;
(g)
“koerenza” tirriferi għall-adegwatezza tad-data sabiex din tiġi affidabbilment kombinata b'modi differenti u għal użi varji.
4. Kull ħames snin, l-Istati Membri għandhom jipprovdu lill-Kummissjoni (Eurostat) b'rapport dwar il-kwalità tad-data trażmessa kif ukoll dwar kwalunkwe tibdil metodoloġiku li jkun sar.
5. Fi żmien sitt xhur mir-riċezzjoni ta' talba mill-Kummissjoni (Eurostat), u sabiex jippermettulha tivvaluta l-kwalità tad-data trażmessa, l-Istati Membri għandhom jibagħtu lill-Kummissjoni (Eurostat) rapport li jinkludi kwalunkwe informazzjoni rilevanti li tikkonċerna l-implimentazzjoni ta' dan ir-Regolament.
Artikolu 7
Referenza ta' żmien u frekwenza
L-Istati Membri għandhom jikkompilaw id-data kollha speċifikata f'dan ir-Regolament mill-bidu tas-sena kalendarja wara l-adozzjoni ta' dan ir-Regolament, u għandhom jittrażmettuha minn dakinhar ‘il quddiem bil-frekwenzi stabbiliti fl-Artikolu 4(1).
Artikolu 8
Statistika nukleari annwali
Il-Kummissjoni (Eurostat) għandha, b'koperazzjoni mas-settur ta' l-enerġija nukleari fl-UE, tiddefinixxi sett ta' statistika nukleari annwali li għandu jiġi rappurtat u disseminat mill-2009 ‘il quddiem, b'dik is-sena bħala l-ewwel perijodu rappurtat, mingħajr preġudizzju għall-kunfidenzjalità, fejn din tkun meħtieġa, u bil-preklużjoni tad-duplikazzjoni tal-ġbir tad-data, u fl-istess waqt bl-ispejjeż ta' produzzjoni miżmuma baxxi u bil-piż tar-rappurtar miżmum raġonevoli.
Is-sett ta' statistika nukleari annwali għandu jiġi stabbilit u jista' jiġi modifikat skond il-proċedura regolatorja bi skrutinju msemmija fl-Artikolu 11(2).
Artikolu 9
Statistika dwar l-enerġija rinnovabbli u statistika dwar il-konsum finali ta' l-enerġija
1. Bil-ħsieb li tiġi mtejba l-kwalità ta' l-istatistika dwar l-enerġija rinnovabbli u dwar il-konsum ta' enerġija finali, il-Kummissjoni (Eurostat), b'kollaborazzjoni ma' l-Istati Membri, għandha tiżgura li din l-istatistika tkun komparabbli, trasparenti, dettaljata u flessibbli billi:
(a)
tirrivedi l-metodoloġija użata sabiex tiġi ġenerata statistika dwar l-enerġija rinnovabbli sabiex kull sena, u b'mod effettiv għall-nfiq li jsir, tkun disponibbli statistika addizzjonali, pertinenti u dettaljata dwar kull sors ta' enerġija rinnovabbli. Il-Kummissjoni (Eurostat) għandha tippreżenta u tiddissemina l-istatistika ġġenerata mill-2010 (is-sena ta' referenza) 'l quddiem;
(b)
tirrivedi u tiddetermina l-metodoloġija użata fil-livell nazzjonali u fil-livell Komunitarju sabiex tiġġenera statistika dwar il-konsum finali ta' l-enerġija (sorsi, fatturi varjabbli, kwalita, spejjeż) ibbażata fuq il-pożizzjoni attwali, studji eżistenti u studji pilota ta' fattibbilta, kif ukoll fuq analiżi li għad iridu jsiru tal-benefiċċji għall-ispejjeż li jsiru; u tevalwa l-konklużjonijiet ta' l-istudji pilota u ta' l-analiżi tal-benefiċċji għall-ispejjeż li jsiru bil-ħsieb li jiġu stabbiliti kriterji diviżjonali (breakdown keys) għall-enerġiji finali skond is-settur u l-użi prinċipali ta' l-enerġija u li gradwalment jiġu integrati l-elementi li jirriżultaw fl-istatistika mill-2012 (is-sena ta' referenza) ‘l quddiem.
2. Is-sett ta' statistika dwar l-enerġija rinnovabbli jista' jiġi modifikat skond il-proċedura regolatorja bi skrutinju msemmija fl-Artikolu 11(2).
3. Is-sett ta' statistika finali ta' enerġija rinnovabbli għandu jiġi stabbilit u jista' jiġi modifikat skond il-proċedura regolatorja bi skrutinju msemmija fl-Artikolu 11(2).
Artikolu 10
Miżuri implimentattivi
1. Il-miżuri segwenti meħtieġa għall-implimentazzjoni ta' dan ir-Regolament li ġejjin, li huma mfassla sabiex jemendaw l-elementi mhux essenżjali ta' dan ir-Regolament, inter alia billi jissuplimentawh, għandhom jiġu adottati skond il-proċedura regolatorja bi skrutinju msemmija fl-Artikolu 11(2):
(a)
modifikazzjonijiet tal-lista tas-sorsi tad-data (Artikolu 3(3));
(b)
modifikazzjonijiet lill-istatistika nazzjonali u lill-kjarifikazzjonijiet jew definizzjonijiet applikabbli (Artikolu 4(3));
(ċ)
modifikazzjonijiet ta' l-arranġamenti ta' trażmissjoni (Artikolu 5(3));
(d)
l-istabbiliment u modifikazzjonijiet ta' l-istatistika nukleari annwali (Artikolu 8(2));
(e)
modifikazzjonijiet ta' l-istatistika dwar enerġija rinnovabbli (Artikolu 9(2));
(f)
l-istabbiliment u modifikazzjonijiet ta' statistika dwar il-konsum finali ta' l-enerġija (Artikolu 9(3)).
2. L-eżenżjonijiet jew derogi addizzjonali (Artikolu 5(4)) għandhom jingħataw skond il-proċedura regolatorja bi skrutinju msemmija fl-Artikolu 11(3).
3. Għandha tingħata konsiderazzjoni lill-prinċipju li l-ispejjeż addizzjonali u l-piż tar- rappurtar jibqgħu suġġetti għal limitu raġonevoli.
Artikolu 11
Kumitat
1. Il-Kummissjoni għandha tkun assistita mill-Kumitat għall-Programmi Statistiċi.
2. Fejn issir referenza għal dan il-paragrafu, għandom japplikaw l-Artikolu 5a (1) u (4) u l-Artikolu 7 tad-Deċiżjoni 1999/468/KE, b'kont meħud tad-dispożizzjonijiet ta' l-Artikolu 8 tagħha.
3. Fejn issir referenza għal dan il-paragrafu, għandhom japplikaw l-Artikoli 5 u 7 tad-Deċiżjoni 1999/468/KE, b'kont meħud tad-dispożizzjonijiet ta' l-Artikolu 8 tagħha.
Il-perijodu previst fl-Artikolu 5(6) tad-Deċiżjoni 1999/468/KE għandu jkun ta' tliet xhur.
Artikolu 12
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasburgu, 22 ta' Ottubru 2008.